หุ้นไทย13ส.ค.ปิดเช้าร่วง14จุด
หุ้นไทย13ส.ค.62 ปืดภาคเช้าที่ระดับ 1,636.33 จุด ลดลง 14.31 จุด มูลค่าการซื้อขาย 31,528.06 ล้านบาท
13 ส.ค. 2562

หุ้นไทย13ส.ค.62 ปืดภาคเช้าที่ระดับ 1,636.33 จุด ลดลง 14.31 จุด มูลค่าการซื้อขาย 31,528.06 ล้านบาท
เมื่อวันที่ 13 ส.ค.62 ตลาดหุ้นไทยเคลื่อนไหวในแดนลบตั้งแต่เปิดตลาด โดยปิดช่วงเช้าที่ระดับ 1,636.33 จุด ลดลง 14.31 จุด (-0.87%) มูลค่าการซื้อขาย 31,528.06 ล้านบาท โดยดัชนีทำระดับสูงสุดที่ 1,644.15 จุด และทำระดับต่ำสุดที่ 1,632.49 จุด
นายพิชัย เลิศสุพงศ์กิจ ผู้ช่วยกรรมการผู้จัดการฝ่ายการตลาด บล.ธนชาต กล่าวว่า ตลาดหุ้นไทยเช้านี้ปรับตัวลงตามตลาดหุ้นทั่วโลก โดยตลาดหุ้นในภูมิภาคเอเชียเช้านี้ต่างปรับตัวลงกันทั่วหน้า เช่นเดียวกับตลาดสหรัฐฯที่ปรับตัวลงเมื่อคืนที่ผ่านมา จากความกังวลเศรษฐกิจโลกชะลอตัว ส่วนหนึ่งมาจากสงครามการค้าระหว่างสหรัฐฯ และจีน ทำให้มีการย้ายการลงทุนเข้าสู่สินทรัพย์ปลอดภัย และอัตราผลตอบแทนพันธบัตร (Bond yield) ของสหรัฐฯ อายุ 10 ก็ลงเหลือ 1.6% ส่งผลให้หุ้นที่เกี่ยวกับเศรษฐกิจโลกปรับตัวลงชัดเจน อย่างหุ้นในกลุ่มพลังงาน, กลุ่มปิโตรเคมี และโรงกลั่น เป็นต้น ขณะที่หุ้นจำพวก Defensive สามารถยืนได้ดี อย่างหุ้นในกลุ่มโรงไฟฟ้า
นอกจากนี้ยังกังวลเกี่ยวกับการประท้วงที่ฮ่องกงด้วย ซึ่งจะต้องติดตามสถานการณ์อย่างใกล้ชิด รวมถึงจับตาดูว่าจะลุกลามไปถึงเศรษฐกิจของจีนหรือไม่ พร้อมให้ติดตามความคืบหน้าของสงครามการค้าระหว่างจีน และสหรัฐฯ รวมถึงติดตามการทยอยประกาศผลประกอบการของบริษัทจดทะเบียนงวดไตรมาส 2/62
แนวโน้มการลงทุนในช่วงบ่ายนี้ นายพิชัย กล่าวว่า ตลาดฯคงจะยังเซอยู่ เนื่องจากดัชนีฯหลุดแนว 1,640 จุด อย่างไรก็ตามการที่ดัชนีหลุดระดับดังกล่าวเร็วเกินไปทำให้อาจมีการฟื้นตัวทางเทคนิคได้ในระหว่างทาง พร้อมให้แนวรับ 1,620 จุด ส่วนแนวต้าน 1,642 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
CPALL มูลค่าการซื้อขาย 3,032.37 ล้านบาท ปิดที่ 84.25 บาท ลดลง 2.75 บาท
PTT มูลค่าการซื้อขาย 2,308.58 ล้านบาท ปิดที่ 43.50 บาท ลดลง 0.75 บาท
MTC มูลค่าการซื้อขาย 1,439.69 ล้านบาท ปิดที่ 50.50 บาท ลดลง 2.50 บาท
ADVANC มูลค่าการซื้อขาย 1,076.32 ล้านบาท ปิดที่ 224.00 บาท เพิ่มขึ้น 3.00 บาท
PTTGC มูลค่าการซื้อขาย 1,046.04 ล้านบาท ปิดที่ 52.75 บาท ลดลง 0.25 บาท